હિંમતલાલ, જીવણભાઇ અને દિનકરભાઇ ડઘાઇ ગયા હતા. હરિવલ્લભદાસ સ્તબ્ધ હતા. અલકા, ભાવિકા અને શાલિની ફફડી ગયાં હતાં. સ્વામી હરિહરાનંદ સાથે ડૉક્ટર દિનકરભાઇને જ વિશેષ પરિચય હતો અને એમના પ્રયત્નોથી જ એ અહીં આવ્યા હતા. અહીં આવીને એ જે બોલ્યા એ સાંભળીને હિંમતલાલે ઠપકાભરી આંખે એમની સામે જોયું. અલ્યા દિનુ, આ સંતને તું સાંત્વના આપવા માટે બોલાવી લાવ્યો, પણ એમણે તો પથારી ફેરવી નાખી! માનસિક શાંતિ આપવાને બદલે આખા પરિવારની ઊંઘ ઉડાડી દીધી! આંખોથી જ એમણે દિનુભાઇને ધમકાવી નાખ્યા.